Lisensies bly geldig | Netwerk24
Lisensies bly geldig
31 Julie 2020 06:01
Die departement van vervoer het onlangs besluit om die geldigheid van alle motor- en bestuurslisensies wat in die inperking verval het of nog gaan verval, verder te verleng.
Fikile Mbalula, minister van vervoer, het Woensdag 22 Julie regulasies in die Staatskoerant gepubliseer oor onder meer die geldigheid van lisensies wat in die inperkingstyd verstryk.
Alle rybewyse vir leerlinglisensies en bestuurderlisensies sowel as tydelike rybewyse en professionele permitte wat in die tydperk van 26 Maart verstryk het of nog tot 31 Augustus geld, is steeds geldig en word tot 31 Januarie 2021 verleng. Alle lisensieskyfies vir motorvoertuie, tydelike permitte en padwaardigheidsertifikate wat in die tydperk 26 Maart tot 31 Mei verstryk het, bly geldig en word tot 31 Augustus 2020 verleng.
Motorhandelslisensies wat van 26 Maart tot en met 31 Mei verstryk het, is geldig en tot 30 November 2020 verleng.
Die Automobiel Assosiasie (AA) het die jongste verwikkelinge verwelkom as ’n reuseoorwinning vir motoriste. Die AA het vroeër in Julie ’n aanlynpetisie van stapel gestuur om die departement te oortuig om die geldigheidstydperk tot einde Januarie 2021 te verleng.
Die AA sê motoriste moet egter so gou as moontlik enige lisensies wat verstryk het, laat hernu.
Plaaslike inwoners kan ook kies om hul lisensies aanlyn op hul onderskeie munisipaliteite se webwerwe te hernu. Inwoners moet daarop let dat die aanlynbetalingsfasiliteit slegs vir voertuiglisensies geld.